Eskom wen hofgeding met Nersa oor tariewe(Foto: Reint Dykema) Eskom kan dalk nie in dié stadium die ligte behoorlik aanhou nie, maar die sukkelende kragvoorsiener het ŉ belangrike hofoorwinning in een van sy gedinge met die Nasionale Energiereguleerder (Nersa) behaal. Die hooggeregshof in Pretoria het Dinsdag beslis Eskom mag nou van die koste begin verhaal wat die kragvoorsiener sê hy in die 2019-boekjaar aangegaan het, het Bloomberg berig. Die bedrag beloop meer as R29 miljard. Eskom het Nersa vir ŉ tariefstyging van 18,9% gevra sodat hy ŉ inkomste van R219,5 miljard kon invorder. Nersa het net toegelaat vir ŉ inkomste van R190,3 miljard en het gesê die kragvoorsiener moet die verskil deur kostebesnoeiings opmaak. Bloomberg berig die hof het bevind Nersa het gefouteer in dié vasstelling. Eskom het nou 60 dae om ŉ aanvullende aansoek by Nersa in te dien om die tariewe wat hy van verbruikers mag vra, te verhoog. Eskom sit met enorme opwekkingsprobleme – fase 4-beurtkrag is Woensdag weer ingestel – en het ŉ skuldlas van nagenoeg R454 miljard. Tito Mboweni, minister van finansies, het net verlede maand in sy begrotingsrede boonop aangekondig dat die regering nog sowat R43 miljard op medium termyn aan Eskom sal gee.